## Justícia amplia la plantilla del Jutjat d’Instrucció número 9 per a agilitzar la investigació de l’incendi de Campanar i habilitarà un espai exclusiu per a atendre els damnificats

*** La consellera de Justícia s’ha reunit amb el degà dels jutges de València i el jutge instructor de la causa per a conéixer les necessitats de personal i de recursos materials
* La Conselleria, juntament amb el Registre Civil de València, està acabant un protocol de recuperació documental perquè els afectats puguen recobrar la documentació de manera ràpida i efectiva**

La Conselleria de Justícia i Interior dotarà el titular del Jutjat d’Instrucció número 9 de València, que investiga l’incendi dels dos edificis del barri de Campanar, amb més funcionaris i mitjans materials per a fer la investigació de la manera més ràpida i eficaç possible, i habilitarà un espai exclusiu per a atendre els damnificats.

Així ho ha anunciat la consellera de Justícia i Interior, Elisa Núñez, qui ha explicat que, després de reunir-se amb el degà dels jutges de València i amb el jutge instructor, per a conéixer les necessitats que té de personal i recursos materials, “la Conselleria sol·licitarà una provisió extraordinària de pressupost per a dotar-lo de més funcionaris i que puguen atendre tots els damnificats en esta causa, que serà una macrocausa, perquè d’esta es derivaran moltes peces de responsabilitat civil”.

A més, a petició del jutge d’instrucció, la Conselleria de Justícia establirà un espai físic independent perquè els centenars de perjudicats implicats en este procediment puguen dirigir-se als funcionaris encarregats sense haver d’entrar a la Ciutat de la Justícia.

L’espai que s’ha pactat amb el jutge degà i amb el jutge instructor és on es troben actualment les oficines electorals, que tenen una entrada diferent de la principal, i a este espai es dotarà dels mitjans materials necessaris perquè els funcionaris puguen desenvolupar el seu treball.

Elisa Núñez també ha informat que “des de la Direcció General de Justícia estem acabant un protocol de recuperació documental juntament amb el Registre Civil de València, perquè tots els afectats puguen recuperar la documentació que obra en poder del registre civil, d’una manera ràpida i efectiva”.

Fecha: 28/02/2024